26-08-2026


Kære Keld
 
Vi er glade for, at I har læst Tænketanken Havs analyse Lægemiddelstoffer i havmiljøet – omfang, miljøkonsekvenser og vejen til bedre spildevandsrensning og finder den interessant.
 
Angående dit spørgsmål om analysens fokus 
Fokus for arbejdet med lægemiddelstoffer (både fra primærsektoren og sygehussektoren) følger af, at Tænketanken hav ønsker at belyse udfordringen med udledning af humane lægemiddelstoffer til vand- og havmiljøet. Den primære vej for humane lægemiddelstoffer til havet går gennem renseanlæggene, som udleder renset spildevand til blandt andet vand- og havmiljøet. Der er tale om en punktkilde, som kan måles, reguleres og adresseres teknisk, blandt andet gennem implementering af avanceret rensning. Dette er særligt aktuelt med det nye byspildevandsdirektiv og kravet om et 4. Rensetrin - hvorfor vores anbefalinger går på, hvordan implementeringen af dette direktiv speedes op.
 
Veterinære lægemidler i gylle udbringes derimod blandt andet på landbrugsjord. Det er en mere diffus kilde, som har en anden og mere indirekte vej til vand- og havmiljøet blandt andet gennem jordbinding, nedbrydning, afstrømning og nedsivning til grundvand. Problemstillingen hører derfor også under et andet reguleringsspor, blandt andet landbrug, gødningshåndtering og husdyrproduktion, end det der gælder for byspildevand.
 
At analysen fokuserer på lægemiddelstoffer til human anvendelse og dermed på byspildevand, er derfor ikke et udtryk for, at udledningen af lægemiddelstoffer brugt i den animalske produktion er uvæsentlig. Det er alene en faglig afgrænsning af analysens og anbefalingernes fokus.

Angående dit spørgsmål om rensning af gylle  
Vi er enige i betragtningen om, at en stor del af det anvendte antibiotika i Danmark anvendes i forbindelse med animalsk produktion, jf DANMAP. Det er en væsentlig problemstilling, både i forhold til miljøpåvirkning og antibiotikaresistens. Analysen dog haft fokus på den brede gruppe af lægemiddelstoffer, som anvendes humant - antidepressiv, hormonel prævention, smertestillende osv. - og som udledes via spildevand fra renseanlæg. 
 
Problemstillingen omkring antibiotikaforbrug i animalsk produktion nævnes kort i analysen på side 29, men analysen går ikke videre med konkrete forslag til handling på dette område. Det skyldes ikke, at problemstillingen vurderes uvæsentlig, men at den falder uden for analysens primære afgrænsning.
 
Da vi ikke har arbejdet indgående med problemstillingen omkring antibiotikaforbrug i animalsk produktion, kan vi på nuværende tidspunkt ikke komme med konkrete anbefalinger eller løsningsforslag på området. Det er dog Tænketanken Havs generelle betragtning, at udledning af lægemiddelrester fra animalsk produktion bør håndteres på en måde, der reducerer udledningen til miljøet mest muligt og dermed sænker risikoen for påvirkning af vand- og havmiljø.
 
Læs både vores analyse Lægemiddelstoffer i havmiljøet – omfang, miljøkonsekvenser og vejen til bedre spildevandsrensning samt tilhørende udgivelser på hjemmesiden https://www.taenketankenhav.dk/.

Håber det gav svar på dine spørgsmål.


Med venlig hilsen

Karen Panum Quedens Schaarup
Programchef, Affald & Forurening 

